I. Šimko, minister vnútra SR: (2002-03-21):
V súčasnosti plnia úlohy štátnej správy na úseku archívov dva štátne ústredné archívy – Slovenský národný archív a Štátny ústredný banský archív – a sedem štátnych oblastných archívov, ktorých zriaďovateľom je ministerstvo vnútra, ako aj 37 štátnych okresných archívov, ktorých zriaďovateľmi sú príslušné okresné úrady. Analýza súčasného stavu týchto štátnych archívov a postup reformy verejnej správy ukazujú, že ak má štát plniť svoju základnú funkciu pri ochrane archívnych dokumentov, ktoré sú súčasťou jeho kultúrneho dedičstva, musí predovšetkým zjednotiť riadenie týchto archívov a tiež prehodnotiť ich sústavu. Zabezpečenie optimálneho procesu budovania archívneho dedičstva Slovenskej republiky si vyžaduje aj dôslednú zákonnú úpravu povinnosti pôvodcu registratúry. Vyplýva to z verejného záujmu minimalizovať na najnižšiu mieru nenahraditeľné straty archívnych dokumentov už pôvodcu a tým zvyšovať hodnotu archívneho dedičstva našej vlasti. Zákon sa týka všetkých archívov verejných aj súkromných, všetkých archívnych dokumentov každého pôvodcu záznamu u každého žiadateľa o informáciu obsiahnutú v archívnych dokumentoch. Archívne dedičstvo štátu je nedeliteľné bez ohľadu na pôvodcu vlastníka alebo správcu archívnych dokumentov, pretože je verejným záujmom zachovať všetky záznamy, ktoré majú trvalú dokumentárnu hodnotu na poznanie dejín Slovenska a Slovákov. Návrh zákona prináša tieto hlavné zmeny: - Zjednocujú sa doterajšie dva typy štátnych archívov, štátne oblastné archívy a štátne okresné archívy. Novú sústavu štátnych archívov zodpovedných za archívne dedičstvo štátu tak budú tvoriť Slovenský národný archív, Štátny ústredný banský archív a štátne archívy s regionálnou územnou pôsobnosťou so svojimi pobočkami. - Ďalej umožňuje sa zriadiť archív aj fyzickej osobe. - Zrušuje sa doterajšia tridsaťročná všeobecná lehota neprístupnosti archívnych dokumentov. - Podrobne sa upravujú práva a povinnosti archívov a žiadateľov o prístup k archívnym dokumentom. - Komplexne a novo sa upravuje správa registratúry, v rámci ktorej sa umožňuje spravovať registratúru inej osoby ako živnosť. - Umožňuje sa obmedziť vlastnícke právo k archívnemu dokumentu nútenou úschovou alebo vyvlastnením za náhradu. - Podrobne sa upravuje vývoz archívnych dokumentov v súlade s európskymi normami. - Zosúlaďuje sa teória a prax v oblasti odbornej terminológie osobitne na úseku správy registratúry. Vážená Národná rada, vážené poslankyne, vážení poslanci, predložený návrh zohľadňuje všetky potreby verejnosti vo vzťahu k archívnym dokumentom a dáva štátu dostatočné nástroje na naplnenie jeho úloh pri správe archívneho dedičstva. Preto vás prosím o podporu tohto návrhu. A po uskutočnení rozpravy vás prosím o jeho posunutie do druhého čítania. Ďakujem pekne. I. Presperín, podpredseda NR SR: Ďakujem pekne, pán minister, prosím, aby ste zaujali miesto pre navrhovateľov. Prosím pána poslanca Horta, pokiaľ nedošlo k zmene. (Reakcia z pléna.) Pán poslanec, žiadam vás, aby ste prišli do rokovacej sály vzhľadom na to, že ste určeným spravodajcom gestorského výboru pre verejnú správu a máte podať správu tohto gestorského výboru k tlači 1383. Sme odkázaní počkať, páni poslanci, nemôžem si pomôcť, vzhľadom na to, že pán predseda výboru, ktorý sedí za mnou, konštatuje, že k žiadnej zmene nedošlo v určení spoločného spravodajcu. (Pauza – čakanie na príchod spravodajcu do rokovacej sály.) (Smiech a potlesk v rokovacej sále.) I. Presperín, podpredseda NR SR: Za aplauzu prichádza pán spravodajca, ktorému dávam slovo, aby predniesol správu gestorského výboru. Prosím.